Når der kommer nye familiemedlemmer til, er det i langt størstedelen af tiden kvinderne, der sætter karrieren på pause.

Danske kvinder tager nemlig omkring 90 procent af barselsorloven. Men det vil en af erhvervslivet helt store parter, nemlig Dansk Industri, nu lave om på.

Organisationen foreslår for første gang at øremærke en del af barslen til mænd.

Forslaget skal sikre, at der i fremtiden vil være flere kvinder at finde på direktørgangene, siger Lars Sandahl, administrerende direktør i Dansk Industri.

Det første år er jo helt unikt. Det er der, familien etablerer sig, og der skal barnets forældre have lige adgang til at være en del af det liv. Majbrit Berlau, næstformand Fagbevægelsens Hovedorganisation,

– Det vi først og fremmest gerne vil, er at se flere kvinder i ledende positioner i dansk erhvervsliv - i det hele taget se kvinder gøre karriere i større udstrækning. Der er en stor talentmasse, vi går glip af, siger han.

Den øremærkede barsel står allerede til at blive indført i Danmark inden 2022. Tidligere på året besluttede EU nemlig, at øremærke to måneders forældreorlov til mænd i alle EU-lande.

Dansk Industri ser gerne, at den øremærkede barsel bliver endnu længere, men vil endnu ikke sætte et præcist antal uger på.

Slog en vejrmølle

Majbrit Berlau, næstformand Fagbevægelsens Hovedorganisation, byder Dansk Industri velkommen i kampen for mere ligestilling i barslen.

Hun er dog ikke kun optaget af fordelene for erhvervslivet.

- Det første år er jo helt unikt. Det er der, familien etablerer sig, og der skal barnets forældre have lige adgang til at være en del af det liv. Samtidig kan vi også se, at når det kun er mor, der tager størstedelen af barslen, så bliver hun straffet på arbejdsmarkedet – både karrieremæssigt og lønmæssigt, siger hun.

For Birgitte Vind, der er ligestillingsordfører for Socialdemokratiet, er Dansk Industris nye linje også en rigtig god nyhed.

- Jeg var lige ved at slå en vejrmølle her til morgen, da jeg så overskriften, for det er jo rigtig dejligt, at Dansk Industri melder sig på banen i den her dagsorden.